પાર્થ શાસ્ત્રી, અમદાવાદ: 40 વર્ષીય ફોટોગ્રફર જયેશ ગજ્જર ખાડીયાના રહેવાસી છે. તેમણે પોતાનું બાળપણ અને યુવાનીમાં લગભગ તમામ દિવાળી અને બેસતા વર્ષની સ્પેશિયલ ડિશોનું ભરપૂર આનંદ માણ્યું છે. તેઓ પોતાની યાદો તાજી કરતા જણાવે છે કે, ‘અમને લોકોને માત્ર દિવાળી સમયે જ મોહનથાળ, બેસન લાડુ, ઘુઘરા જેવા પકવાન ખાવા મળતા. તેમજ દિવાળી સ્પેશિયલ સુવાલી અને ચકરીની સાથે મઠીયા, ચોળાફળી અને તાજું બનાવેલું ચેવડા પણ દિવાળીમાં લોકોના ફેવરિટ હતા. આ તમામ સ્પેશિયલ ભોજન એટલું બધું સ્વાદિષ્ટ હતું કે અમે લોકો ભાગ્યે જ ક્યારેક બપોરે ઘરે જમતા.’